মঞ্চ হোক, ছোট কিংবা বড় পরদা— সবখানেই সমান সাবলীল ভাস্বর চট্টোপাধ্যায়। কেরিয়ারগ্রাফে যুক্ত হয়েছে ওয়েব সিরিজও। সম্প্রতি ‘হইচই’এর সাইকোলজিক্যাল থ্রিলার ‘সিক্স’এ অভিনয় করলেন তিনি। অভিনয়, ব্যক্তিগত জীবন, সবকিছু নিয়েই ‘ওবেলা’র সঙ্গে খোলামেলা আড্ডায় ভাস্বর।
কিছুদিন আগেই তো মাতৃবিয়োগ হয়েছে আপনার...।
হ্যাঁ, দু’মাস আগেই। মানসিকভাবে খুব একটা ভাল আছি, তা নয়। থাকার চেষ্টা করছি, এই আর কী...!
ওয়েব সিরিজে এটাই তো প্রথম কাজ?
খুব ইউনিক লেগেছিল ‘সিক্স’এর গল্পটা। এই লেভেলের সাইকোলজিক্যাল থ্রিলার আগে কোনও বাংলা ওয়েব সিরিজে হয়নি। খুব ভাল লেগেছে কাজটা করে। তবে ওয়েব সিরিজে কাজ করেছি বলেই বিরাট কিছু অ্যাচিভ করে ফেলেছি, ব্যাপারটা সেভাবে দেখি না। কোনও প্রজেক্টে শুরুর আগে আমি দু’টো বিষয় দেখে নিই। এক, গল্পটা কেমন। আর দুই, আমার চরিত্রটা কী রকম। ব্যস! 
অনেকে বলছেন, বাঙালি দর্শকের রুচিবদল রয়েছে। শিল্পী হিসেবে কখনও সেটা অনুভব করছেন?
(একটু থেমে) মানুষ আসলে খুব অধৈর্য হয়ে গিয়েছেন। টেস্ট ম্যাচ ছেড়ে টি-টোয়েন্টি দেখতেই তাঁরা স্বচ্ছন্দ। আমার বিশ্বাস, কিছুদিন পর মানুষ হয়তো টি-টেনও দেখতে চাইবেন। ইদানীং শর্টফিল্ম, ওয়েব সিরিজের এত রমরমা। খুব সোজা গল্প, হল’এ মানুষের দু’ঘণ্টা কাটানোর ধৈর্য নেই। আর চাহিদার জোগান দিতেই সকলে ওয়েব সিরিজ বানাচ্ছেন। এটা কালের নিয়ম, কিছু করার নেই।
দর্শকের চাহিদা অনুযায়ী কনটেন্টের জোগান দিয়ে যাওয়াটা শিল্পী হিসেবে ক্লান্তিকর মনে হয় না?
হল’এ গিয়ে বাংলা ছবি দেখার কালচারটা প্রায় চলে যেতে বসেছে। দর্শক এখন অপেক্ষা করে থাকেন, বাংলা ছবি কখন টিভিতে টেলিকাস্ট হবে। ভাল কনটেন্টের বাংলা ছবি কিন্তু তৈরি হচ্ছে। অথচ দেখার লোক নেই! সলমন খানের ছবি মুক্তি পেলে, এই বাঙালি দর্শকই হল’এ গিয়ে ভিড় জমান। বিশদে ভাবলে বুঝবেন, সিরিয়ালই বাঙালি দর্শক এবং ইন্ডাস্ট্রিকে বাঁচিয়ে রেখেছে। আর ক্লান্তির কথা বলছেন? কিছুটা ক্লান্ত তো লাগেই! এখন সপ্তাহে সাতদিনই সিরিয়াল টেলিকাস্ট হয়। তাই এপিসোড জমা দেওয়ার চাপ তো রয়েইছে। শিল্পী থেকে টেকনিশিয়ান— প্রত্যেককে অনেক কিছু মানিয়ে নিতে হচ্ছে। পরিবার, বন্ধুদেরই তো সময় দিতে পারি না। 
নবমীতা (স্ত্রী, নবমীতা চট্টোপাধ্যায়) রাগ করেন না?
(লাজুক হেসে) দেখুন, ও নিজেও ফিল্ম-পরিবারের মেয়ে। ওর ভাইও (গৌরব চট্টোপাধ্যায়) অভিনেতা। তাই আমাদের পেশার সমস্যাগুলো ও বুঝতে পারে।
প্রায় ২০ বছর ইন্ডাস্ট্রিতে কাটিয়ে ফেলেছেন, তা-ও সেভাবে তারকা হয়ে উঠতে পারলেন না কেন বলুন তো?
আপনি যদি ছোট পরদার প্রসঙ্গে বলেন, তাহলে বলব নেম, ফেম, মানি— সবই আমার রয়েছে। আর বড় পরদায় কেন স্টারডম পেলাম না, এর উত্তর শুধু পরিচালকরাই দিতে পারবেন। বড় বাজেটের ছবিতে আমাকে কাস্ট করা না হওয়ায়, আমি যেমন লুজার হয়েছি, লুজার কিন্তু পরিচালকরাও হয়েছেন। কারণ, তাঁরাও আমার সঙ্গে কাজ করার সুযোগ পাননি।
ইন্ডাস্ট্রিতে আপনার বিরুদ্ধে নাকি লবিবাজি চলে?
হতেই পারে! তবে তা আমার জানা নেই। আমি কোনও লবিতেই থাকি না। না এদিকে, না ওদিকে। 
কিন্তু, লবি এবং পিআর ছাড়া ইন্ডাস্ট্রিতে টিকে থাকা তো মুশকিল...।
প্যাকআপের পর পার্টিতে গিয়ে পিআর করলে পরিচালক-প্রযোজকের পরের ছবিতে সুযোগ পাব, এই ধারণায় আমি বিশ্বাসী নই।
কখনও বড় পরদায় মন দেওয়ার কথা মনে হয় না?
কিছুদিন আগেই হরদা’র (হরনাথ চক্রবর্তী) একটা কাজ ছাড়তে বাধ্য হলাম। কারণটা সিরিয়ালের কমিটমেন্ট। আসলে টেলিভিশনের প্রতি আমার সেন্টিমেন্ট রয়েছে। টেলিভিশন আমার মা। এখনও পর্যন্ত জীবনে আমি যা কিছু পেয়েছি, টেলিভিশনই আমাকে সেটা দিয়েছে।
বেসরকারি সংস্থায় চাকরি করতেন। সেখান থেকে অভিনয়ে এলেন কীভাবে?
‘নাটকওয়ালা’য় অভিনয় করতাম। সেখান থেকে ‘পদাতিক’এর একটা ওয়ার্কশপও করি। সেখানে আমার সঙ্গে একজনের আলাপ হয়। তিনি আমাকে সিরিয়ালে ট্রাই করতে বলেন। সেই মতো চেষ্টাও শুরু করি। শেষমেশ, ১৯৯৮’এ ‘কনকাঞ্জলি’তে সুযোগ পাই। সেই শুরু। তবে ছোট থেকেই সিনেমার পোকা ছিলাম। ছোটবেলায় সাজগোজ করে আয়নায় সামনে দাঁড়িয়ে থাকতাম। আর কেউ জিজ্ঞাসা করলে বলতাম, আমি অভিনেতা হব। চার পুরুষ ধরে আমার পরিবারে সকলে ইঞ্জিনিয়ার। তাই বাবা চেয়েছিলেন, আমিও ইঞ্জিনিয়ার হই। কিন্তু হলাম অভিনেতা। 
ইন্ডাস্ট্রিতে অনেকে বলেন, আপনার ইনোসেন্ট লুক’র কারণেই নাকি অনেক চরিত্রে আপনাকে কাস্ট করা যায় না...।
সে আর কী করা যাবে বলুন! লুক তো আমি আর বদলে ফেলতে পারব না। তবে মাঝে মধ্যে মনে হয়, আমার লুক’টা একটু রাগেড হলে বেশ হতো!   
অনেকের কাছে আপনি কিন্তু ‘মিচকে শয়তানও’ বটে!
(জোরে হেসে) কেউ যদি বলে, আমি কী বলতে পারি বলুন। বদনাম শুনতে আবার বেশ লাগে! 
রাগ হয় না?
একদম না! কেউ ছাগল বললেই তো আমি কাল থেকে চারপায়ে হাঁটতে শুরু করে দেব না! 
একটা সময় আপনার বৈবাহিক জীবনের খুঁটিনাটি নিয়ে সংবাদ মাধ্যমে আলোচনা-সমালোচনা কম হয়নি। অনুশোচনা হয় না?
মনে হয়, সেই সময় যে সিদ্ধান্তগুলো জীবনে নিয়েছিলাম, সেগুলো ভুল ছিল! ভবিষ্যতে কী হবে, তা তো আর কেউ বুঝতে পারে না। সিদ্ধান্তগুলো নেওয়ার জন্য ফলও ভোগ করেছি! পুরনো কথাগুলো এখন ভাবলে হাসি পায়। কিন্তু তখন পেত না। বরং খুব রাগ হতো। এই ধরুন, বছর দশেক আগেও রাগ হতো। তবে বিশ্বাস করুন, ওই ঘটনাগুলো ঘটেছিল বলেই, এখন আমি এতটা স্ট্রং হতে পেরেছি।